पासवान के सफाई अवुरी दुहाई के बीच बेटा के बखान, बिहार में एही साल चुनाव होखे के दावा
नई दिल्ली – रामविलास पासवान अपना बेटा चिराग पासवान के धन्यवाद दिहले। पासवान के कहनाम बा कि, उ अपना बेटा के कहला प 12 साल बाद एक बेर फेर से भाजपा के नजदीक आईल बाड़े।
पासवान कहले कि, चिराग के जिद्द प उ भाजपा के संगे अईले। एकरा से 12 साल पहिले उ गोधरा कांड के बाद नरेंद्र मोदी के विरोध में अटल बिहारी मंत्रिमंडल से इस्तीफा दे देले रहन।
भाजपा के संगे लवटे के कारण बतावत पासवान मुसलमान समुदाय से निहोरा कईले कि, डेराए के कवनो बात नईखे, देश के मुसलमान मोदी जी के अगुवाई में कवनो अवुरी सरकार से जादा सुरक्षित रहिहे।
लोक जनशक्ति पार्टी के लोकसभा चुनाव में मिलल जीत के खुशी मनावत पासवान कहले – हमनि के इहाँ पार्टी के जीत के खुशी मनावे खातिर जुटल बानी जा। ए मौका प हम पार्टी के संसदीय बोर्ड, खास तौर प चिराग के धन्यवाद दिहल चाहतानी। उ मजबूर क देले जेकरा चलते पार्टी एनडीए में शामिल भईल।
लोक जनशक्ति पार्टी बिहार में सात सीट प लोकसभा चुनाव लड़ल रहे, जेकरा में से पार्टी के 6 सीट प जीत मिलल बाटे। पासवान के अलावे उनुकर बेटा चिराग, भाई रामचंद्र पासवान भी कहले कि, अगर उ लोग राजद के संगे रहिते त राज्य में एको सीट ना मिलल रहित।
पार्टी के कहनाम बा कि, पार्टी के संसदीय दल के नेता चिराग पासवान अपना बाबूजी रामविलास पासवान के मजबूर क देले कि उ राजद अवुरी काँग्रेस के साथ छोड़ के भाजपा के अंगूरी ध लेस। नतीजा आज सभके सोझा बा।
एकरा से पहिले पासवान भाजपा से दूरी बना के रखले रहन अवुरी उ भाजपा के मतलब ‘‘भारत जलाओ पार्टी’’ बतावत रहन। अब उ नरेंद्र मोदी के बखान करतारे, पासवान कहले – एक महिना हो गईल मोदी जी के कमान थमला, लेकिन देश में ‘‘अभूतपूर्व’’ शांति बाटे।
पासवान कहले – मुसलमान के जवन सुरक्षा ए सरकार में मिली उ आज ले कवनो सरकार में ना मिलल होई। एक बेर मुसलमान एकर स्वाद बुझ लिहे त अगिला बेर उ लोग खुद भाजपा के वोट करीहे।
उ कहले कि, लोग कतना दिन गोधरा के याद रखिहे, समय के चक्र ह आगे बढ़े के काम बा। लोग इमरजेंसी, भागलपुर दंगा, सिक्ख दंगा के भुला गईले असही गोधरा के भी भुलाए के काम बा।
पासवान अपना मामला में त भुलाए के निहोरा कईले लेकिन लालू-नीतीश के दोस्ती प सवाल खाड़ा क देले। पासवान कहले कि, लालू विरोध के बल प सत्ता में आवेवाला नीतीश भाजपा के रोके खातिर आपन विरोध के खतम क देले। ए लोग के दोस्ती ‘‘साँप अवुरी चूहा’’ के दोस्ती हटे। जईसे बाढ़ में बहे से बाचे खातिर साँप अवुरी चूहा एकही पेड़ प चढ़ जाला, ओसही इ लोग भी मोदी जी के बाढ़ में बहे से बाचे खातिर एक हो गईले।
पासवान के दावा बा कि, बिहार के जनता ए लोग के सबक सिखायी अवुरी इ लोग एनडीए के बाढ़ में बह जईहे। पासवान फेर दावा कईले कि, बिहार में अगिला साल होखेवाला विधानसभा के चुनाव एही साल के अंत तक हो जाई।
पासवान के कहनाम बा कि, जदयु, राजद अवुरी काँग्रेस में फुट पर चुकल बा अवुरी इहे लोग मांझी के सरकार गिरा दिहे। मांझी के मज़ाक उड़ावत पासवान कहले - आज त चिराग भी नीतीश के ललकरले बाड़े कि नीतीश में अगर हिम्मत होखे त उ मांझी के अगिला मुख्यमंत्री पद के उम्मीदवार घोषित करस। लेकिन उ अयीसन ना करीहे।
पासवान के कहनाम बा कि, मांझी असल में कठपुतली हवे असली मुख्यमंत्री त नीतीश ही बाड़े। मांझी के कुर्सी प बईठा के जनता के धोखा दिहल जाता।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva